CELEX: 32012D0628
Language: hr
Date: 2012-10-05 00:00:00
Title: 2012/628/EU: Provedbena odluka Komisije od 5. listopada 2012. o priznavanju jednakosti zakonskog i nadzornog okvira Sjedinjenih Američkih Država zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting  Tekst značajan za EGP

06/Sv. 11
            
            
               HR
            
            
               Službeni list Europske unije
            
            
               270
            
         32012D0628
   
               L 274/32
            
            
               SLUŽBENI LIST EUROPSKE UNIJE
            
         PROVEDBENA ODLUKA KOMISIJE
   od 5. listopada 2012.
   o priznavanju jednakosti zakonskog i nadzornog okvira Sjedinjenih Američkih Država zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting
   (Tekst značajan za EGP)
   (2012/628/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1), a posebno njezin članak 5. stavak 6.,
   budući da:
   
               (1)
            
            
               Komisija je 12. lipnja 2009. dala mandat Odboru europskih regulatora za vrijednosne papire (CESR), čije je zadaće preuzelo Europsko nadzorno tijelo za vrijednosne papire i tržišta kapitala osnovano 1. siječnja 2011. na temelju Uredbe (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala) (2) (ESMA), tražeći da je savjetuje u vezi s tehničkom ocjenom zakonskog i nadzornog okvira SAD-a u pogledu agencija za kreditni rejting.
            
         
               (2)
            
            
               U svom prvom savjetu, koji je dostavio 21. svibnja 2010., CESR je istakao dva područja (vezano uz kvalitetu metodologija i rejtinga te vezano uz objavljivanje rejtinga) u kojima i dalje postoje značajne razlike između okvira Sjedinjenih Američkih Država (SAD) i Unije. Naknadno je, nakon stupanja na snagu Dodd-Frankove reforme Wall Streeta i Zakona o zaštiti potrošača na dan 21. srpnja 2010., ESMA ažurirala svoje tehničke savjete Komisiji, navodeći kako bi se zakonski i regulatorni okvir SAD-a u pogledu agencija za kreditni rejting sada trebao smatrati jednakim Uredbi (EZ) br. 1060/2009.
            
         
               (3)
            
            
               Prema članku 5. stavku 6. podstavku 2. Uredbe (EZ) br. 1060/2009 potrebno je ocijeniti ispunjavanje triju uvjeta kako bi se zakonski i nadzorni okvir treće zemlje smatrao jednakim Uredbi (EZ) br. 1060/2009.
            
         
               (4)
            
            
               U skladu s prvim uvjetom, agencije za kreditni rejting u toj trećoj zemlji moraju imati odobrenje za rad ili biti registrirane i biti predmet kontinuiranog učinkovitog nadzora i provedbe. Zakonski i regulatorni okvir SAD-a u pogledu agencija za kreditni rejting sastoji se od Zakona o reformi agencija za kreditni rejting iz 2006. (Zakon o agencijama za rejting) kojim se nastoji poboljšati kvaliteta rejtinga s ciljem zaštite ulagača i javnih interesa, promicanjem odgovornosti, transparentnosti i konkurencije u području djelatnosti kreditnog rejtinga te od odjeljaka 15E (3), 17 (4) i 21B(a) (5) Zakona o tržištu vrijednosnih papira (Zakon o burzi). Operativne odredbe Zakona o agencijama za rejting stupile su na snagu nakon što je SEC u lipnju 2007. donio niz pravila za provedbu programa registracije i nadzora agencija za kreditni rejting koje su registrirane kao nacionalno priznate organizacije za statistički rejting (NRSRO). Kako bi se dozvolila uporaba njihovih rejtinga za regulatorne namjene, agencije za kreditni rejting moraju se registrirati pri SEC-u, koji nakon toga provodi njihov kontinuirani nadzor. SEC raspolaže nizom nadzornih ovlasti koje mu omogućuju da istraži ispunjavaju li agencije za kreditni rejting svoje zakonske obveze. Te ovlasti uključuju ovlasti pristupa dokumentima, ovlasti provođenja istraga i inspekcijskih pregleda na licu mjesta kao i ovlasti da zahtijeva pristup zapisima telefonskih razgovora i elektroničkih poruka. SEC te ovlasti može provoditi ne samo u vezi s agencijama za kreditni rejting, nego i u vezi s drugim osobama koje su uključene u aktivnosti vezane uz kreditni rejting. Odjeljkom 15E(p)(3)(A) Zakona o burzi od SEC-a se zahtijeva da najmanje jednom godišnje izvrši pregled svake NRSRO te da izvijesti o nalazima tih pregleda (6). Kada ustanovi da pojedina NRSRO krši bilo koju od obveza važećeg regulatornog okvira, SEC ima pravo donijeti niz nadzornih mjera s ciljem sprečavanja tog kršenja. Te mjere uključuju ovlasti za oduzimanje registracije, privremeni prekid korištenja rejtinga za regulatorne namjene te izdavanje naloga agencijama za kreditni rejting da prestanu s kršenjem. SEC, u slučaju kršenja važećih zahtjeva, također može agencijama za kreditni rejting propisati stroge novčane kazne. Stoga su NSRSO predmet kontinuiranog učinkovitog nadzora i provedbe. Sporazumom o suradnji koji sklopljen između ESME i SEC-a predviđena je razmjena informacija u vezi s mjerama provedbe i nadzora koje se poduzimaju u pogledu prekograničnih agencija za kreditni rejting.
            
         
               (5)
            
            
               U skladu s drugim uvjetom, agencije za kreditni rejting u toj trećoj zemlji moraju biti podložne pravno obvezujućim pravilima koja su jednaka onima navedenim u člancima od 6. do 12. Priloga I. Uredbi (EZ) br. 1060/2009. Zakonski i nadzorni okvir SAD-a ispunjava ciljeve Uredbe (EZ) br. 1060/2009 u pogledu upravljanja sukobima interesa, organizacijskih procesa i postupaka kojima agencije za kreditni rejting moraju raspolagati, kvalitete kreditnih rejtinga i metodologija vezanih uz rejting, objavljivanja kreditnih rejtinga te općeg i redovitog objavljivanja aktivnosti vezanih uz kreditni rejting. Okvir SAD-a stoga osigurava jednaku zaštitu u smislu integriteta, transparentnosti, dobrog upravljanja agencijama za kreditni rejting i pouzdanosti aktivnosti vezanih uz kreditni rejting.
            
         
               (6)
            
            
               U skladu s trećim uvjetom, regulatorni sustav u toj trećoj zemlji mora sprečavati utjecaj nadzornih tijela i ostalih tijela javne vlasti te treće zemlje na sadržaj kreditnih rejtinga i metodologije. U tom smislu, SEC-u i svakom drugom tijelu javne vlasti u SAD-u zakonom je zabranjeno da utječu na sadržaj kreditnih rejtinga i metodologije vezane uz kreditni rejting.
            
         
               (7)
            
            
               S obzirom na ispitane čimbenike može se smatrati da zakonski i nadzorni okvir SAD-a u pogledu agencija za kreditni rejting ispunjava uvjete propisane člankom 5. stavkom 6. podstavkom 2. Uredbe (EZ) br. 1060/2009. Stoga bi se zakonski i nadzorni okvir SAD-a trebao smatrati jednakim zakonskom i nadzornom okviru koji je uspostavljen Uredbom (EZ) br. 1060/2009. Komisija će, u suradnji s ESMOM nastaviti pratiti razvoj zakonskog i nadzornog okvira SAD-a u pogledu agencija za kreditni rejting te ispunjavanje uvjeta na temelju kojih je donesena ova Odluka.
            
         
               (8)
            
            
               Mjere predviđene ovom Odlukom u skladu su s mišljenjem Europskog odbora za vrijednosne papire,
            
         DONIJELA JE OVU ODLUKU:
   Članak 1.
   U smislu članka 5. Uredbe (EZ) br. 1060/2009, zakonski i nadzorni okvir SAD-a u pogledu agencija za kreditni rejting smatra se jednakim zahtjevima Uredbe (EZ) br. 1060/2009.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 5. listopada 2012.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 302, 17.11.2009., str. 1.
   
      (2)  SL L 331, 15.12.2010., str. 84.
   
      (3)  15 U.S.C.78o-7.
   
      (4)  15 U.S.C.78q.
   
      (5)  15 U.S.C.78u-2.
   
      (6)  Vidjeti sažetak izvješća osoblja SEC-a o pregledima svih NRSRO iz rujna 2011.